**Ministru kabineta noteikumu projekta “Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus” sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Normatīvā akta projekts izstrādāts saskaņā ar Ugunsdrošības un ugunsdzēsības likuma 25.panta otro daļu |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtībā | Šobrīd spēkā esošiem Ministru kabineta 2004.gada 3.februāra noteikumiem Nr.61 “Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus” (turpmāk – MK noteikumi Nr.61) nepieciešams izdarīt grozījumus, lai: precizētu Valsts ugunsdzēsības un glābšanas dienesta apakšvienību ierašanās laiku notikuma vietā atbilstoši šī brīža situācijai; papildinātu iestāžu, dienestu un organizāciju uzskaitījumu, kuras Valsts ugunsdzēsības un glābšanas dienests iesaista ugunsgrēku dzēšanā un glābšanas darbos; lai precizētu terminoloģiju un dienestu nosaukumus; lai precizētu ugunsgrēka dzēšanas un glābšanas darbu notikuma vietā prioritāro secību. Ņemot vērā paredzēto grozījumu apjomu, kas pārsniegtu 50 procentus no MK noteikumiem Nr.61, izstrādājams jauns Ministru kabineta noteikumu projekts “Kārtība, kādā Valsts ugunsdzēsības un glābšanas dienests veic un vada ugunsgrēku dzēšanu un glābšanas darbus” (turpmāk – projekts).  1. Spēkā esošo MK noteikumu Nr.61 2.punktā Valsts ugunsdzēsības un glābšanas dienesta izsaukumam noteikts ārkārtējo situāciju tālruņa numurs “112” vai tālruņa numurs “01”.  Līdz 1997.gadam Valsts ugunsdzēsības un glābšanas dienesta izsaukšanai bija noteikts tālruņa numurs “01”. Sākot ar 1998.gadu Latvijas teritorijā papildus tālruņa numuram “01” tika ieviests ārkārtējo situāciju tālruņa numurs “112”. Šobrīd, salīdzinot ar ārkārtējo situāciju tālruņa numurs “112” ieviešanas brīdi, elektronisko sakaru pakalpojumu joma strauji attīstījusies. Attīstoties elektroniskiem pakalpojumu jomai, attīstījās arī mobilās un fiksētās balss telefonijas ierīces, kuras piedāvā plašu iespēju spektru un līdztekus tam rada zināmus ierobežojumus. Lai apzinātu iedzīvotāju iespēju izsaukt Valsts ugunsdzēsības un glābšanas dienestu, ņemot vērā balss telefonijas pakalpojumu un ierīču attīstības tendences, praktiski tika veikti zvani uz tālruņa numuru “112” un tālruņa numuru “01”, izmantojot dažādu ražotāju mobilos un fiksētos tālruņus.  Praktiski pārbaudot Valsts ugunsdzēsības un glābšanas dienesta izsaukšanas iespējas, tika konstatēts, ka Valsts ugunsdzēsības un glābšanas dienestu izsaukt pa tālruņa numuru “112” varēja visos gadījumos, bet pa tālruņa numuru “01” tikai daļēji - daži mobilo telefonu ražotāju telefoni nenodrošināja divciparu kodu atpazīšanu.  Apzinoties, ka kritiskās situācijās katra minūte var būt izšķiroša dzīvības glābšanai, tieši zvana par palīdzību saņemšana ir būtiska, lai nosūtītu Valsts ugunsdzēsības un glābšanas dienesta apakšvienību un uzsāktu cilvēku glābšanu.  Tādejādi radās nepieciešamība precizēt tālruņa numura “01” un ārkārtējo situāciju tālruņa numurs “112” izmantošanu, izsaucot Valsts ugunsdzēsības un glābšanas dienestu.  Bez tam 2002.gada 7.marta Eiropas Parlamenta un Eiropas savienības padomes direktīva 2002/22/EK “Par universālo pakalpojumu un lietotāju tiesībām attiecībā uz elektronisko sakaru tīkliem un pakalpojumiem”, nosaka nodrošināt Latvijas Republikas iedzīvotājiem iespēju piezvanīt uz vienoto Eiropas neatliekamās palīdzības dienesta numuru "112" un jebkuru citu valsts neatliekamās palīdzības dienesta numuru par brīvu no jebkura telefona.  Lai izvērtētu, cik cilvēku līdz šim Valsts ugunsdzēsības un glābšanas izsaukšanai izmantojušu tālruņa numuru “112” un tālruņa numuru “01”, tika nosūtīts pieprasījums SIA “Lattelecom”. SIA “Lattelecom” sniegtā informācija liecina, ka laika periodā no 2015.gada 7.oktobra līdz 2016.gada 15.janvārim uz tālruņa numuru “112” veikti 356 323 zvani, bet uz tālruņa numuru “01” veikti 3719 zvani.  Kā liecina iegūtā informācija, tikai apmēram 1 % no visiem zvaniem ir zvani uz tālruņa numuru “01”.  Rūpējoties par Latvijas Republikas iedzīvotāju drošību un izpildot Eiropas Parlamenta un Eiropas savienības padomes direktīvu, šobrīd Latvijā no jebkura telefona var sazināties ar Valsts ugunsdzēsības un glābšanas dienestu un citiem operatīviem dienestiem, izmantojot vienoto ārkārtas palīdzības izsaukumu tālruņa numuru “112”. Bez tam sākot ar 1999.gadu, Valsts ugunsdzēsības un glābšanas dienests ik gadu februārī organizē pasākumus vienotā ārkārtas palīdzības izsaukuma numuru “112” popularizēšanai. Katru gadu tiek organizēti pasākumi Latvijas izglītības iestādēs, lai apmācītu izglītojamos, pa kādu tālruņa numuru zvanīt un kā rīkoties ugunsgrēka gadījumā (2015.gadā vairāk kā 500 pasākumi). Papildus Valsts ugunsdzēsības un glābšanas dienesta mājaslapā sadaļā “Drošības padomi” publicēti ieteikumi rīcībai ārkārtas gadījumos.  Ņemot vērā iepriekš minēto, un lai mazinātu novēlotas palīdzības riskus, kā vienīgo Valsts ugunsdzēsības un glābšanas dienesta izsaukšanai noteikt vienoto ārkārtas palīdzības izsaukumu tālruņa numuru “112”, turpināt aktīvi popularizēt vienoto ārkārtas izsaukuma tālruņa numuru “112”. Popularizēšanas mērķis ir palielināt iedzīvotāju informētību un mazināt to iedzīvotāju skaitu, kuri izmanto tālruņa numuru “01”. Iedzīvotājiem, kuri Valsts ugunsdzēsības un glābšanas dienesta izsaukšanai izmanto tālruņa numuru “01”, nomainot esošo tālruņa aparātu pret jaunu vai citu, šāda iespēja varētu būt liegta. Tādejādi nepieciešams svītrot regulējumu, kas nosaka, ka Valsts ugunsdzēsības un glābšanas dienesta izsaukumam noteikts tālruņa numurs “01”, bet tehniski tiks saglabāta tālruņa numura “01” izmantošana.  2. Šobrīd Valsts ugunsdzēsības un glābšanas dienests iesaista ugunsgrēku dzēšanā un glābšanas darbos iestāžu, organizāciju, komercsabiedrību un pašvaldību ugunsdrošības, ugunsdzēsības un glābšanas dienestus, Valsts policiju, Valsts robežsardzi, Nacionālos bruņotos spēkus un speciālos dienestus (piemēram, neatliekamās medicīniskās palīdzības dienests, gāzes avāriju dienests, elektrotīklu avāriju dienests).  Ugunsdrošības un ugunsdzēsības likuma 15.panta izpratnē speciālie dienesti ir gan Valsts, pašvaldības iestādes un dienesti, gan komersantu avārijas dienesti. Tādejādi projektā nepieciešams nodalīt valsts, pašvaldības iestādes un dienestus, un komersantu avārijas dienestus.  Valsts ugunsdzēsības un glābšanas dienests, veicot ugunsgrēku dzēšanu un glābšanas darbus, papildus MK noteikumos Nr.61 norādītājām Valsts, pašvaldības iestādēm un dienestiem, sabiedriskās kārtības nodrošināšanā vai citu atbalsta funkciju nodrošināšanā iesaista pašvaldības policiju, taču šādas tiesības MK noteikumos Nr.61 Valsts ugunsdzēsības un glābšanas dienestam nav noteiktas.  Savukārt Ugunsdrošības un ugunsdzēsības likuma 4.panta pirmajā daļā noteikts, ka valstī ir šādi ugunsdrošības, ugunsdzēsības un glābšanas dienesti un organizācijas – Valsts ugunsdzēsības un glābšanas dienests, iestāžu, organizāciju un komercsabiedrību ugunsdrošības, ugunsdzēsības un glābšanas dienesti, pašvaldību ugunsdrošības, ugunsdzēsības un glābšanas dienesti un brīvprātīgo ugunsdzēsēju organizācijas.  Ņemot vērā iepriekšminēto, projekts paredz noteikt Valsts ugunsdzēsības un glābšanas dienestam tiesības iesaistīt ugunsgrēku dzēšanas un glābšanas darbos brīvprātīgo ugunsdzēsēju organizācijas un pašvaldības policiju.  3. MK noteikumos Nr.61 noteikts laiks, kurā Valsts ugunsdzēsības un glābšanas dienesta vienība ierodas notikumā vietā pēc izsaukuma saņemšanas. Šobrīd Valsts ugunsdzēsības un glābšanas dienesta vienības ierašanās laiks notikuma vietā noteikts: republikas pilsētās 5 minūšu laikā pēc izsaukuma saņemšanas, bet pārējās pilsētās un lauku teritorijās, kurās iedzīvotāju blīvums ir 10 un vairāk cilvēku uz kvadrātkilometru – 15 minūšu laikā pēc izsaukuma saņemšanas, lauku teritorijās, kurās iedzīvotāju blīvums ir mazāks nekā 10 cilvēku uz kvadrātkilometru – 25 minūšu laikā pēc izsaukuma saņemšanas. Ierašanās laikā ir ietverta gan izbraukšana no daļas vai posteņa garāžas (ugunsdzēsēju nokļūšana līdz garāžai, individuālo aizsargtērpu uzvilkšana, iekāpšana ugunsdzēsības automobilī, izbraukšana no garāžas un garāžas aizslēgšana), gan laiks ceļā līdz notikuma vietai. Lai noteiktu faktisko laiku, kas nepieciešams izbraukšanai no daļas vai posteņa garāžas uz notikumu, Valsts ugunsdzēsības un glābšanas dienests veica praktisku pārbaudi. Pārbaudes rezultātā Valsts ugunsdzēsības un glābšanas dienests secināja, ka optimālais un reāli izpildāmais izbraukšanas laiks no daļas vai posteņa garāžas uz notikuma vietu ir 90 sekundes.  Tādejādi projektā paredzēts Valsts ugunsdzēsības un glābšanas dienesta apakšvienības ierašanās laiku notikuma vietā sadalīt, atsevišķi paredzot laiku izbraukšanai no daļas vai posteņa garāžas 90 sekundes un atsevišķi laiku ceļā līdz notikuma vietai, nosakot, ka ierašanās laiks notikuma vietā skaitāms no Valsts ugunsdzēsības un glābšanas dienesta apakšvienības izbraukšanas no daļas vai posteņa garāžas.  4. Šobrīd Valsts ugunsdzēsības un glābšanas dienesta vienības ierašanās laiks notikuma vietā noteikts pēc teritoriālā (pilsētas un lauku teritorijas) principa un iedzīvotāju blīvuma: republikas pilsētās 5 minūšu laikā pēc izsaukuma saņemšanas, bet pārējās pilsētās un lauku teritorijās, kurās iedzīvotāju blīvums ir 10 un vairāk cilvēku uz kvadrātkilometru –15 minūšu laikā pēc izsaukuma saņemšanas, lauku teritorijās, kurās iedzīvotāju blīvums ir mazāks nekā 10 cilvēku uz kvadrātkilometru – 25 minūšu laikā pēc izsaukuma saņemšanas.  Šāds Valsts ugunsdzēsības un glābšanas dienesta apakšvienības ierašanās laiks notikuma vietā noteikts 2004.gadā, pamatojoties uz Ministru kabineta 1995.gada 31.oktobra noteikumiem Nr.318 “Noteikumi par Būvnormatīvu LBN 201–96 “Ugunsdrošības normas”” un Ministru kabineta 2007.gada 11.decembra noteikumiem Nr.866 “Noteikumi par Latvijas būvnormatīvu LBN 201–07 “Būvju ugunsdrošība””, kuros bija noteikti ugunsdzēsēju depo ēku teritoriālā pārklājuma izveidošanas nosacījumi, balstoties uz iedzīvotāju blīvumu, ceļa segumu un tā stāvokli, iespējamo kustības ātrumu, vienības tehnisko nodrošinājumu u.c. kritērijiem.  Minētais tiesiskais regulējums bija spēkā līdz 2012.gada 1.janvārim un neatspoguļo vienotu pieeju, nosakot ierašanās laiku pilsētās, kur atrodas daļas vai posteņi, piemēram, Republikas pilsētās ierašanās laiks notikuma vietā ir 5 minūtes, bet pārējās pilsētās 15 minūtes.  Valsts ugunsdzēsības un glābšanas dienesta apkopotie statistikas dati par apakšvienību ierašanās laiku notikuma vietā liecina, ka Rīgā notikumā vietā Valsts ugunsdzēsības un glābšanas dienesta apakšvienība 5 minūšu laikā ierodas tikai 11 procentos gadījumu, bet vidējais ierašanās laiks notikuma vietā pēc izsaukuma saņemšanas ir 9,2 minūtes. Lai tiesiskais regulējums atbilstu šī brīža situācijai un būtu izpildāms, nepieciešams noteikt Valsts ugunsdzēsības un glābšanas dienesta apakšvienības ierašanās laiku Republikas pilsētās 8 minūtes pēc izbraukšanas no daļas vai posteņa garāžas.  Realizējot vienotu pieeju ierašanās laika noteikšanai, projekts paredz, ka republikas pilsētā, pilsētā un ciemā, kur atrodas daļa vai postenis, Valsts ugunsdzēsības un glābšanas dienesta apakšvienības ierašanās laiks notikuma vietā ir 8 minūtes pēc izbraukšanās no daļas vai posteņa garāžas. Tādejādi pilsētā un ciemā, kur atrodas Valsts ugunsdzēsības un glābšanas dienesta daļa vai postenis, samazināts ierašanās laiks notikuma vietā no 15 minūtēm līdz 9,5 minūtēm (ieskaitot izbraukšanas laiku).  Lai ievērotu vienotu pieeju, nosakot Valsts ugunsdzēsības un glābšanas dienesta apakšvienības ierašanās laiku pilsētā, ciemā, novada un pagasta teritorijā, kur neatrodas Valsts ugunsdzēsības un glābšanas daļa vai postenis, projekts paredz, ka Valsts ugunsdzēsības un glābšanas dienesta apakšvienība ierodas Valsts ugunsdzēsības un glābšanas dienesta teritoriālās struktūrvienības daļas vai posteņa pārziņas rajona teritorijas tālākajā punktā 23 minūšu laikā no izbraukšanas daļas vai posteņa garāžas vai 24,5 minūšu laikā pēc informācijas par izbraukumu saņemšanas.  5. MK noteikumu Nr.61 7.punktā noteikts, ka Valsts ugunsdzēsības un glābšanas dienesta transportlīdzekļi uz notikuma vietu pārvietojas pa visīsāko ceļu un ar optimālo ātrumu. Atļautais kustības ātrums operatīvajam transportam noteikts Ministru kabineta 2004.gada 29.jūnija noteikumos Nr.571 “Ceļu satiksmes noteikumi”. Savukārt pa īsāko ceļu ne visos gadījumos var nokļūt līdz notikuma vietai, ņemot vērā ugunsdzēsības automobiļu svaru un gabarītus (augstuma, platuma un masas ierobežojumi). Tādejādi projektā vairs netiek paredzēts nosacījums, ka Valsts ugunsdzēsības un glābšanas dienesta transportlīdzekļi uz notikuma vietu pārvietojas pa visīsāko ceļu un ar optimālo ātrumu.  6. MK noteikumu Nr.61 9.punktā noteikts, kādai rīcībai dodama priekšroka, veicot ugunsgrēku dzēšanas un glābšanas darbus. Šobrīd noteiktā prioritārā secība ugunsgrēku dzēšanā un glābšanas darbos nepilnīgi atspoguļo visu veicamo darbu spektru, un ir papildināma. MK noteikumu Nr.61 9.punktā ir iekļauts pienākums, kura veikšana noteikta citām valsts un pašvaldības institūcijām, kā arī norma, kurā nav ievērota cēloņsakarība un pasākumi, kuru skaitliskā izvērtēšana var būt tikai subjektīva.  MK noteikumu Nr.61 9.1.apakšpunktā ietvertais regulējums ietver rīcību, kuru Valsts ugunsdzēsības un glābšanas dienesta apakšvienība realizē notikuma vietā, veicot cilvēku glābšanu un evakuāciju no bīstamās zonas, kur rodas vai var rasties apdraudējums cilvēka veselībai vai dzīvībai. Savukārt cilvēku aizsardzība attiecināma uz civilās aizsardzības jomu un to regulē civilās aizsardzības likums. Civilās aizsardzības likums deleģē to veikt citām valsts un pašvaldības institūcijām. Cilvēku aizsardzība var tikt veikta ugunsgrēku dzēšanas un glābšanas darbu laikā un var turpināties pēc ugunsgrēku dzēšanas un glābšanas darbu beigām. Tādejādi projekts vairs neparedz normu, kas nosaka, ka Valsts ugunsdzēsības un glābšanas dienests notikuma vietā dod priekšroku cilvēku aizsardzībai.  Šobrīd MK noteikumu Nr.61 9.punktā nav ietverti būtiski kritēriji, kas paredz notikuma vietā novērst sprādziena, nogruvuma vai bīstamu vielu noplūdes draudus. Šāds regulējums nepieciešams, jo neizpildot iepriekš norādītos pasākumus var rasties apdraudējums cilvēku dzīvībai un veselībai, un palielināties materiālie zaudējumi.  MK noteikumu Nr.61 9.2.apakšpunkts paredz avārijas izplatīšanās ierobežošanu, kas neatspoguļo cēloņsakarību starp avāriju un tās radītām sekām. Pēc būtības avārija ir negaidīts bojājums, kā rezultātā radies vai var rasties apdraudējums cilvēku dzīvībai un veselībai vai apkārtējai videi. Tā kā avārijas izplatīšanās ierobežošanu nevar veikt, tad projektā paredzēts precizēt minēto apakšpunktu un noteikt, ka notikuma vietā ierobežo avārijas rezultātā radušos bīstamo faktoru izplatīšanos.  MK noteikumu Nr.61 9.3.apakšpunkts paredz dot priekšroku pasākumiem ugunsgrēku dzēšanā, kas rada iespējami minimālus zaudējumus. Valsts ugunsdzēsības un glābšanas dienesta ugunsgrēku dzēšanas un glābšanas darbu vadītājs, notikuma vietā nosaka izšķirošo virzienu, kā arī nepieciešamo resursu, aprīkojuma un ugunsdzēsīgās vielas daudzumu atbilstoši Valsts ugunsdzēsības un glābšanas dienesta iekšējo noteikumu prasībām, ar mērķi pēc iespējas ātrāk un sekmīgāk ierobežot ugunsgrēka izplatīšanos, un panākt ugunsgrēka likvidēšanu. Ugunsgrēku dzēšanas un glābšanas darbu vadītājs pieņem lēmumus ugunsdrošības un ugunsdzēsības likumā noteikto pienākumu un tiesību ietvaros, tāpēc paredzēts precizēt minēto apakšpunktu un noteikt, ka dodama priekšroka pasākumiem ugunsgrēku dzēšanā, kas rada iespējami minimālus zaudējumus, jo ierobežojot ugunsgrēka izplatīšanos tiek novērsta materiālo zaudējumu palielināšanās.    MK noteikumu Nr.61 10.punktā teikts, ka līdz brīdim, kad ierodas neatliekamās medicīniskās palīdzības brigāde, pirmo palīdzību sniedz Valsts ugunsdzēsības un glābšanas dienesta darbinieki. Ugunsdrošības un ugunsdzēsības likumā noteikts, ka ugunsgrēku dzēšanas un glābšanas darbus veic amatpersona ar speciālo dienesta pakāpi, bet Valsts ugunsdzēsības un glābšanas dienesta darbinieki nepiedalās ugunsgrēku dzēšanas un glābšanas darbos.  Tādejādi paredzēts precizēt minēto punktu un noteikt, ka pirmo palīdzību cietušajam notikuma vietā sniedz Valsts ugunsdzēsības un glābšanas dienesta amatpersona ar speciālo dienesta pakāpi līdz brīdim, kad ierodas Neatliekamās medicīniskā palīdzības dienesta brigāde.  Savukārt punktā noteiktais neatliekamās medicīniskās palīdzības brigādes nosaukums precizējams un izsakāms kā Neatliekamās medicīniskās palīdzības dienesta brigāde.  MK noteikumos Nr.61 izmantots termins Valsts ugunsdzēsības un glābšanas dienesta vienība, kas apzīmē teritoriālās struktūrvienības daļu vai posteni, bet uz notikuma vietu izbrauc no Valsts ugunsdzēsības un glābšanas dienesta teritoriālās struktūrvienības daļas vai posteņa vads vai nodaļa ar ugunsdzēsības automobili. Tādejādi, lai precizētu terminoloģiju, projektā termina vienība vietā lietots termins apakšvienība. Valsts ugunsdzēsības un glābšanas dienests šo terminu izmanto visos iekšējos normatīvajos aktos. |
| 3. | Projekta izstrādē iesaistītās institūcijas | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts, pašvaldību iestādes un dienesti, Nacionālie bruņotie spēki, komercsabiedrības, organizācijas, iedzīvotāji |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība un komunikācijas aktivitātes veiktas atbilstoši Ministru kabineta 2009.gada 25.augusta noteikumu Nr.970 „Sabiedrības līdzdalības kārtība attīstības plānošanas procesā” 7.4.1punktam |
| 2. | Sabiedrības līdzdalība projekta izstrādē | Rakstiski sniedzot viedokli par projektu. |
| 3. | Sabiedrības līdzdalības rezultāti | No 2015.gada 7.janvāra līdz 2015.gada 13.februārim projekts iesniegts publiskai apspriešanai. Iebildumu un priekšlikumu nav |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Iekšlietu ministrija, Aizsardzības ministrija, Veselības ministrija, Vides aizsardzības un reģionālās attīstības ministrija, iestāžu, organizāciju, komercsabiedrību ugunsdzēsības un glābšanas dienesti un brīvprātīgo ugunsdzēsēju organizācijas, komercsabiedrību avārijas dienesti |
| 2. | Projekta izpildes ietekme uz valsts pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Noteikumu projekts nemaina iesaistīto institūciju kompetenci. |
| 3. | Cita informācija | Nav |

Anotācijas III, IV, V sadaļa – projekts šis jomas neskar.

Iekšlietu ministrs R.Kozlovskis

Vīza: Iekšlietu ministrijas valsts sekretāre I.Pētersone - Godmane

09.02.2016 11:00

2395

Zāģeris 67075943

kaspars.zageris@vugd.gov.lv

Golovčuks 67075941

nikolajs.golovcuks@vugd.gov.lv